CELEX: 32015D2395
Language: bg
Date: 2015-12-10 00:00:00
Title: Решение за изпълнение (ЕС) 2015/2395 на Съвета от 10 декември 2015 година за изменение на Решение за изпълнение 2010/99/ЕС за разрешаване на Република Литва да удължи срока на прилагане на мярка за дерогация от член 193 от Директива 2006/112/ЕО относно общата система на данъка върху добавената стойност

18.12.2015   
            
            
               BG
            
            
               Официален вестник на Европейския съюз
            
            
               L 332/140
            
         РЕШЕНИЕ ЗА ИЗПЪЛНЕНИЕ (ЕС) 2015/2395 НА СЪВЕТА
   от 10 декември 2015 година
   за изменение на Решение за изпълнение 2010/99/ЕС за разрешаване на Република Литва да удължи срока на прилагане на мярка за дерогация от член 193 от Директива 2006/112/ЕО относно общата система на данъка върху добавената стойност
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 291, параграф 2 от него,
   като взе предвид Директива 2006/112/ЕО на Съвета от 28 ноември 2006 г. относно общата система на данъка върху добавената стойност (1), и по-специално член 395, параграф 1 от нея,
   като взе предвид предложението на Европейската комисия,
   като има предвид, че:
   
               (1)
            
            
               С писмо, заведено в Комисията на 1 април 2015 г., Република Литва поиска разрешение да продължи да прилага мярка за дерогация от член 193 от Директива 2006/112/ЕО, уреждащ въпроса за лицето — платец на данъка върху добавената стойност (ДДС) към данъчните органи.
            
         
               (2)
            
            
               В съответствие с член 395, параграф 2 от Директива 2006/112/ЕО с писмо от 18 май 2015 г. Комисията информира останалите държави членки за отправеното от Литва искане. С писмо от 20 май 2015 г. Комисията съобщи на Литва, че разполага с пълната информация, необходима за разглеждане на искането.
            
         
               (3)
            
            
               С Решение 2006/388/ЕО на Съвета (2) на Литва беше разрешено inter alia да задължи получателя да бъде платец на ДДС, дължим за доставката на стоки и услуги в случай на производство по несъстоятелност или производство по оздравяване, върху което се упражнява съдебен надзор, както и за сделките с дървен материал.
            
         
               (4)
            
            
               Срокът на прилагането на мярката за дерогация беше удължен двукратно съгласно решения за изпълнение 2010/99/ЕС (3) и 2012/704/ЕС (4) на Съвета.
            
         
               (5)
            
            
               Разследванията и анализът на прилагането на механизма, извършени от литовските данъчни органи, показаха ефективността на мярката за дерогация.
            
         
               (6)
            
            
               Комисията стига до заключението, че правните и фактическите обстоятелства, обосновали прилагането на мярката за дерогация, не са се променили и продължават да съществуват. Ето защо на Литва следва да се разреши да прилага мярката за допълнителен ограничен срок.
            
         
               (7)
            
            
               Ако Литва счита, че е необходимо допълнително удължаване на срока на прилагане на мярката за дерогация след 2018 г., тя следва, заедно с искането за удължаване, най-късно до 31 март 2018 г. да представи на Комисията доклад за оценка, така че Комисията да разполага с достатъчно време да разгледа искането.
            
         
               (8)
            
            
               Мярката за дерогация няма да има отрицателно въздействие върху собствените ресурси на Съюза, формирани от ДДС.
            
         
               (9)
            
            
               Поради това Решение за изпълнение 2010/99/ЕС следва да бъде съответно изменено,
            
         ПРИЕ НАСТОЯЩОТО РЕШЕНИЕ:
   Член 1
   В член 2 от Решение за изпълнение 2010/99/ЕС втора алинея се заменя със следното:
   
      „Прилага се до 31 декември 2018 г.
      Всяко искане за удължаване на срока на прилагане на мярката, предвидена в настоящото решение, се представя на Комисията до 31 март 2018 г., като се придружава от доклад за прилагането на посочената мярка.“
   
   Член 2
   Адресат на настоящото решение е Република Литва.
   
      Съставено в Брюксел на 10 декември 2015 година.
      
         
            За Съвета
         
         
            Председател
         
         F. BAUSCH
      
   
   
      (1)  ОВ L 347, 11.12.2006 г., стр. 1.
   
      (2)  Решение 2006/388/ЕО на Съвета от 15 май 2006 г., с което на Литва се предоставя разрешение да приложи специална мярка за дерогация от член 21 от Шеста директива 77/388/ЕИО относно хармонизиране на законодателствата на държавите членки относно данъците върху оборота (ОВ L 150, 3.6.2006 г., стр. 13).
   
      (3)  Решение за изпълнение 2010/99/ЕС на Съвета от 16 февруари 2010 г. за разрешаване на Република Литва да удължи срока на прилагане на мярка за дерогация от член 193 от Директива 2006/112/ЕО относно общата система на данъка върху добавената стойност (ОВ L 45, 20.2.2010 г., стр. 10).
   
      (4)  Решение за изпълнение 2012/704/ЕС на Съвета от 13 ноември 2012 г. за изменение на Решение за изпълнение 2010/99/ЕС за разрешаване на Република Литва да удължи срока на прилагане на мярка за дерогация от член 193 от Директива 2006/112/ЕО относно общата система на данъка върху добавената стойност (ОВ L 319 16.11.2012 г., стр. 7).